《送陆山人明谟之上都谒王中丞》
明代·俞允文

志士怀悾愡，容发苦见侵。
敝裘日芜秽，抱剑中夜吟。
古剑无文日，精气惟寒阴。
慷慨揽长辔，结托将远寻。
张仪犹有舌，范雎岂无心。
君家橐中装，尝卖千黄金。
得势在仓卒，昔贱今所钦。
王公命代豪，长策制妖祲。
亲承圣主顾，幕下无陆沉。
珠玉诚所希，何惧山泽深。
谅蒙知音赏，开此平生襟。

作者简介：（1513—1579）明苏州府昆山人，字仲蔚。年未四十，不应科举，专力于诗文书法。为嘉靖广五子之一。有《俞仲蔚集》。